F'elf art kien iġġerra Neddej ta' l-imħabba żeragħhom u rabba', saqqiehom u xabba' bil-kelma ħanina ta' Kristu Mulej; u ħadem bla heda, bla nifs u mistħija, filgħodu u flgħaxija, bin-nhar u bil-lejl. 'Ma sħaba moqżieża bl-intejjen mgħobbija għaddiet u niġġsithom lil dawn l-artijiet; insew it-tbatija ta' min biex jifdihom kien mgħarraq, midrub, għall-isem imqaddes ta' Kristu maħbub u msaħħra mill-frugħa itgħannqu mad-dnub. Biss waħida fost kollha minn dawn l-artijiet, għalkemm gżira ċkejkna fin-nofs tal-mewġiet, — semgħetu bil-ħlewwa lil dan il-Ħaddiem, ħaddnitu, ma qalbha rassitu, u ħalfet fi ħdanu imħabba bla tmiem. Għaddew minn fuq rasha is-snin bil-jiem tagħhom, iġġieldet elf darba għal dan it-twemmin, rat swarha jiġġarrfu u magħhom 'l uliedha tindarab u tnin; 'Ma qatt ma kisritha l-ħalfa li ħalfet f'idejn min bagħthielha dak Alla l-ħanin u baqgħet rebbieħa, sultana tas-snin l ĠORG PISANI. Għawdex, 1936